పొన్నం ప్రభాకర్

పొన్నం ప్రభాకర్ గౌడ్ తెలంగాణ రాష్ట్రానికి చెందిన న్యాయవాది, తెలంగాణ ఉద్యమకారుడు, రాజకీయ నాయకుడు. ఆయన 2009 నుండి 2014 వరకు15వ లోకసభకు ఎన్నికై , 2009లో ఎన్నికైన ఎం.పి.లలో చిన్న వయస్కుడు.  
 జననం 
ప్రభాకర్ 1967, మే 8న సత్తయ్య - మల్లమ్మ దంపతులకు తెలంగాణ రాష్ట్రంలోని కరీంనగర్ లో జన్మించాడు. హైదరాబాదులోని ఉస్మానియా యూనివర్సిటీలో బిఏ, ఎల్.ఎల్.బి. పూర్తిచేశాడు.

 వివాహం 
ప్రభాకర్ కి 2000, ఏప్రిల్ 21న మంజులతో వివాహం జరిగింది. వీరికి ఇద్దరు కుమారులు (పృథ్వి, ప్రణవ్).
రాజకీయ జీవితం
పొన్నం ప్రభాకర్ ఎన్‌ఎస్‌యూఐ ద్వారా తన రాజకీయ ప్రస్థానాన్ని ప్రారంభించి పార్టీలో వివిధ హోదాల్లో పని చేశాడు. ఆయన 2009లో జరిగిన పార్లమెంట్ ఎన్నికల్లో కరీంనగర్ లోక్‌సభ నియోజకవర్గం నుండి కాంగ్రెస్ అభ్యర్థిగా పోటీ చేసి తొలిసారి లోక్‌సభ సభ్యుడిగా ఎన్నికయ్యాడు. పొన్నం ప్రభాకర్ తెలంగాణ ఉద్యమ సమయంలో కీలకంగా పని చేసి తెలంగాణ బిల్లు పార్లమెంటులో ప్రవేశపెట్టినప్పుడు క్రియాశీలకంగా వ్యవహరించి లగడపాటి రాజగోపాల్ చేసిన పెప్పర్ స్ప్రే దాడికి గురయ్యాడు.

పొన్నం ప్రభాకర్ తెలంగాణ ప్రత్యేక రాష్ట్రం ఏర్పడిన తర్వాత జరిగిన ఎన్నికల్లో 2014లో కరీంనగర్ లోక్‌సభ నియోజకవర్గం నుండి కాంగ్రెస్ అభ్యర్థిగా పోటీ చేసి ఓడిపోయాడు. ఆయన ఆ తరువాత 2018లో జరిగిన శాసనసభ ఎన్నికల్లో కరీంనగర్ నియోజకవర్గం నుండి ఎమ్మెల్యేగా, 2019లో జరిగిన పార్లమెంట్ ఎన్నికల్లో కరీంనగర్ లోక్‌సభ నియోజకవర్గం నుండి కాంగ్రెస్ అభ్యర్థిగా పోటీ ఓడిపోయాడు. ఆయన 2018 సెప్టెంబరులో తెలంగాణ ప్రదేశ్ కాంగ్రెస్ వర్కింగ్ ప్రెసిడెంట్‌గా నియమితుడై,  2019 జూన్ 28న రాజీనామా చేశాడు.

పొన్నం ప్రభాకర్  2022 డిసెంబర్ 10న తెలంగాణ ప్రదేశ్ కాంగ్రెస్ ఎగ్జిక్యూటివ్‌ కమిటీ సభ్యుడిగా నియమితుడయ్యాడు. ఆయన 2023లో జరిగిన అసెంబ్లీ ఎన్నికల్లో కాంగ్రెస్ పార్టీ బీసీ డిక్లరేషన్ కమిటీ చైర్మన్‌గా 2023 ఆగస్ట్ 30న నియమితుడయ్యాడు. పొన్నం ప్రభాకర్ 2023 తెలంగాణ శాసనసభ ఎన్నికల్లో హుస్నాబాద్ నియోజకవర్గం నుండి ఐఎన్‌సీ అభ్యర్థిగా పోటీ చేసి తన సమీప ప్రత్యర్థి బీఆర్ఎస్ అభ్యర్థి వోడితల సతీష్ కుమార్‌పై ఓట్ల మెజారిటీతో తొలిసారి ఎమ్మెల్యేగా ఎన్నికై, డిసెంబర్ 7న మంత్రిగా ప్రమాణస్వీకారం చేసి, డిసెంబర్ 18న డా.బీఆర్ అంబేద్కర్ సచివాలయంలో బాధ్యతలు స్వీకరించాడు.

పొన్నం ప్రభాకర్ కు 2023 డిసెంబర్ 18న కరీంనగర్ లోక్‌సభ నియోజకవర్గ ఇన్‌చార్జ్‌గా, 2023 డిసెంబర్ 24న హైదరాబాద్ జిల్లా ఇన్‌చార్జ్‌ మంత్రిగా నియమితుడయ్యాడు. 

తెలంగాణాలో కాంగ్రెస్ పార్టీ సంస్థాగత నిర్మాణాన్ని పూర్తి చేసేందుకుగాను టీపీసీసీ చీఫ్ మహేష్ కుమార్ గౌడ్ ఏర్పాటు చేసిన ఇంఛార్జ్‌లలో భాగంగా 2025 జులై 7న పొన్నం ప్రభాకర్‌ను మెదక్ జిల్లా ఇన్‌చార్జ్‌గా నియమించాడు.

 రాజకీయ ప్రస్థానం  
 1987-1988 మధ్యకాలంలో కరీంనగర్‌ ఎస్‌ఆర్‌ఆర్‌ ప్రభుత్వ డిగ్రీ కళాశాల, పీజీ కళాశాలలో చదువుకునే రోజుల్లో నుండి, ఒక విద్యార్థి నాయకుడుగా, యూనియన్ అధ్యక్షుడుగా పనిచేశాడు.
 1987-1989 మధ్యకాలంలో ఎన్.ఎస్.యు.ఐ. జిల్లా ప్రధాన కార్యదర్శిగా సేవలందించాడు.
 1987-1988 మధ్యకాలంలో కరీంనగర్ జిల్లా కళాశాలల కన్వీనర్ గా పనిచేశాడు.
 1989-1991 మధ్యకాలంలో ఎన్.ఎస్.యు.ఐ. రాష్ట్ర కార్యదర్శి పదవిని, 1992-1998 మధ్యకాలంలో ఎన్.ఎస్.యు.ఐ. జిల్లా అధ్యక్ష పదవిని చేపట్టాడు.
 1999-2002 మధ్యకాలంలో ఎన్.ఎస్.యు.ఐ. రాష్ట్ర అధ్యక్షుడిగా ఎన్నికయ్యాడు.
 2002-2003 మధ్యకాలంలో రాష్ట్ర యువజన కాంగ్రెస్ యొక్క ప్రధాన కార్యదర్శిగా పని చేశాడు.
 2002-2004 మధ్యకాలంలో ప్రదేశ్ కాంగ్రెస్ కమిటీ మీడియా సెల్ సమన్వయకర్తగా పని చేశాడు.
 2005లో ఆంధ్రప్రదేశ్‌ మార్క్‌ఫెడ్‌ చైర్మన్‌
 2004-2009 మధ్య కాలంలో ఆంధ్రప్రదేశ్ కాంగ్రెస్ ఎంపీల కన్వీనర్‌గా పని చేశాడు.
 2009లో లోక్‌సభకు పోటీచేసే వరకు డి.సి.ఎం.ఎస్. అధ్యక్షుడుగా, మార్క్‌ఫెడ్‌ విదేశాంగ ఛైర్మన్‌గా చేశాడు.
 భారత జాతీయ కాంగ్రెస్ తరపున 2009 లో 15వ లోక్‌సభ ఎన్నికల్లో కరీంనగర్ లోక్‌సభ నియోజకవర్గం ఎం.పి.గా ఎన్నికయ్యాడు.
 2018 సెప్టెంబరులో తెలంగాణ ప్రదేశ్ కాంగ్రెస్ వర్కింగ్ ప్రెసిడెంట్‌గా నియామకం. (2019 సార్వత్రిక ఎన్నికల రాజీనామా చేశాడు)
 ప్రత్యేక తెలంగాణ ఉద్యమంలో చురుగ్గా పాల్గొన్నవారిలో పొన్నం ప్రభాకర్ ఒకరు.
 2023లో హుస్నాబాద్ నుండి ఎమ్మెల్యేగా గెలిచి, రేవంత్‌రెడ్డి మంత్రివర్గంలో బీసీ సంక్షేమ & రవాణా శాఖ మంత్రి

 నిర్వర్తించిన పదవులు 

 తెలంగాణ ప్రాంతం నుండి 15వ లోక్‌సభలో అతి పిన్న వయస్కుడైన పార్లమెంటు సభ్యుడు.
 రైల్వే, విద్యుత్ మంత్రిత్వ శాఖ కన్సల్టేటివ్ కమిటీ సభ్యుడు.
 రసాయనాలు, ఎరువులు, కంప్యూటర్లపై జాతీయ కమిటీల సభ్యుడు.
 ఏపీ మార్క్‌ఫెడ్‌ చైర్మన్‌.
మంత్రిగా
  బీఆర్‌ఎస్‌ ప్రభుత్వం జారీ చేసిన 317, 46 జీవోలపై అధ్యయనానికి రాష్ట్ర ప్రభుత్వం మంత్రివర్గ ఉపసంఘాన్ని ఏర్పాటు చేసింది. ఈ ఉప సంఘంలో మంత్రి దామోదర రాజనర్సింహ చైర్మన్‌గా, సభ్యులుగా మంత్రులు దుద్దిళ్ల శ్రీధర్‌బాబు, పొన్నం ప్రభాకర్‌ను నియమించింది.
 పొన్నం ప్రభాకర్ సికింద్రాబాద్ ఉజ్జయిని మహంకాళి బోనాల జాతరలో భవిష్యవాణి వినిపించే స్వర్ణలతకు రూ.లక్ష ఆర్థిక సహాయం అందించాడు.

పొన్నం సత్తయ్య చారిటబుల్ ట్రస్టు
 పొన్నం ప్రభాకర్ సామాజిక కార్యకలాపాలను నిర్వహించడానికి తన తండ్రి జ్ఞాపకార్థం పొన్నం సత్తయ్య గౌడ్ చారిటబుల్ ట్రస్ట్‌ను  స్థాపించాడు. దీనిలో భాగంగా ప్లాస్టిక్‌ను నియంత్రించడమే లక్ష్యంగా తన నియోజకవర్గం హుస్నాబాద్ లోని 164 గ్రామాల్లోని 276 స్వయం సహాయక సంఘాలకు దాదాపు రూ.2.54 కోట్లు ఖర్చు చేసి స్టీల్ బ్యాంకులను ఏర్పాటు చేశాడు. సిద్దిపేట జిల్లా, కోహెడ మండల కేంద్రంలో 2025 జులై 17న ఏర్పాటు చేసిన సమావేశంలో పొన్నం సత్తయ్య చారిటబుల్ ట్రస్టు ఆధ్వర్యంలో 276 మహిళా సంఘాలకు స్టీల్ బ్యాంకు సామాగ్రిని రాష్ట్ర గవర్నర్ జిష్ణుదేవ్ వర్మ చేతుల మీదుగా పంపిణీ చేశారు. ఈ కార్యక్రమంలో మంత్రి కొండా సురేఖ, ఎస్సీ, ఎస్టీ కమిషన్ చైర్మన్ బక్కి వెంకటయ్య, గవర్నర్​ ప్రిన్సిపల్ ​సెక్రటరీ ఐఏఎస్ దానకిషోర్, ఐఏఎస్ అధికారి & సెర్ఫ్‌ సీఈవో దివ్య దేవరాజన్‌, సిద్దిపేట జిల్లా కలెక్టర్‌ హైమావతి, కరీంనగర్ జిల్లా కలెక్టర్‌ పమేలా సత్పతి, హనుమకొండ జిల్లా కలెక్టర్‌ స్నేహా శబరీష్‌, సిద్దిపేట జిల్లా అదనపు కలెక్టర్‌ గరిమా అగర్వాల్‌ & పొన్నం ప్రభాకర్ కుటుంబ సభ్యులు  పాల్గొన్నారు.
 పొన్నం సత్తయ్య గౌడ్ మెమోరియల్ అవార్డు 
పొన్నం కుటుంబసభ్యులు తన తండ్రి పేరు మీద 2022లో పొన్నం సత్తయ్య జీవన సాఫల్య పురస్కారాన్ని ఏర్పాటు చేసి సాహిత్య రంగం, జానపద కళల నుండి ప్రతి ఏటా ఇద్దరికీ పురస్కారాలను అందజేస్తున్నారు.
 2022 - నాళేశ్వరం శంకరం, ఒగ్గు ధర్మయ్య
 2023 - నలిమెల భాస్కర్, విమలక్క
 2024 - చంద్రబోస్, 'బలగం' సినిమా ఫేమ్ కొమురమ్మ, మొగిలయ్య
 2025: అంపశయ్య నవీన్, అంతడుపుల రమాదేవి

 మూలాలు 

 ఇతర లంకెలు 
 మై నేత వెబ్సైటులో పొన్నం ప్రభాకర్ పేజి

వర్గం:జీవిస్తున్న ప్రజలు
వర్గం:1967 జననాలు
వర్గం:15వ లోక్‌సభ సభ్యులు
వర్గం:కరీంనగర్ జిల్లా రాజకీయ నాయకులు
వర్గం:కరీంనగర్ జిల్లా (సంయుక్త ఆంధ్రప్రదేశ్) నుండి ఎన్నికైన లోక్‌సభ సభ్యులు
వర్గం:కరీంనగర్ జిల్లా వ్యక్తులు
వర్గం:భారత జాతీయ కాంగ్రెస్ నాయకులు
వర్గం:తెలంగాణ శాసన సభ్యులు (2023)